પારસી ડેલનાઝનાં મૅરેજ નાગર પરિવારના ધર્મેશ સાથે થાય છે. મૅરેજ થવાની સાથે જ બન્નેનું સાથે જીવવાનું શરૂ થયું, પણ એ જીવનમાં પારસી અને નાગર કલ્ચર આડખીલીરૂપ બનવા માંડ્યું. મજાની વાત કે પછી અફસોસ ગણો તો અફસોસ, પણ એક હકીકત એ પણ બન્ને સામે ઊભી છે કે ડેલનાઝ અને ધર્મેશ બન્નેનાં આ બીજા મૅરેજ છે એટલે એ રીતે તે બન્નેએ ઘણુંબધું જતું પણ કરવાનું છે અને એ જ નજરથી અનેક વાતો એવી પણ છે કે જે તે બન્ને જતી કરી શકતાં નથી અને એમ છતાં પણ બન્ને બધા જ પ્રકારની પરિસ્થિતિને સતત હસતાં-હસતાં જ ફોડવાનું કામ કરે છે. નાટકના મુખ્ય કલાકાર અને દિગ્દર્શક ધર્મેશ વ્યાસ કહે છે, ‘જીવનને જેટલું સહજ રીતે જોઈએ એટલું જ સરળ જીવન રહેતું હોય છે. નાટકમાં આ જ વાતને સાવ સીધી, સરળ અને સહજ રીતે રજૂ કરવામાં આવી છે.’